युवा कार्यक्रम एवं खेल मंत्रालय
'यह एक ग्लैमरस खेल बनता जा रहा है', विश्व चैम्पियन दीपक शिंदे ने मल्लखंब का मुंबई के साथ मजबूत जुड़ाव बताया
विश्व चैंपियन दीपक शिंदे ने सोमवार को लड़कों की ऑल अराउंड इंडीविजुअल चैंपियनशिप मल्लखंब प्रदर्शन में भाग लिया
मुंबई शहर का वर्णन अक्सर सपनों के शहर के रूप में किया जाता है। इसका कारण है इसका बॉलीवुड से जुड़ा होना और साथ में आने वाला ग्लैमर। खेल के संबंध में, सुनील गावस्कर और सचिन तेंदुलकर जैसे दिग्गजों के कारण शहर को क्रिकेट से भी जोड़ा जाता है। लेकिन जैन विश्वविद्यालय, बेंगलुरु, कर्नाटक में आयोजित खेलो इंडिया यूनिवर्सिटी गेम्स 2021 में मल्लखंब अखाड़े में मुंबई शहर सुर्खियों में आ गया क्योंकि मुंबई विश्वविद्यालय के एथलीटों ने अपने सनसनीखेज प्रदर्शन से सभी को स्तब्ध कर दिया।
विश्व चैंपियन दीपक शिंदे ने सोमवार को लड़कों की ऑल-अराउंड इंडिविजुअल चैंपियनशिप मल्लखंब में भाग लिया, क्योंकि मुंबई विश्वविद्यालय के उनके साथियों ने उनकी जय-जयकार करते हुए उन्हें प्रोत्साहित किया। दीपक ने पोल में 9.6, रोप में 8.7 और हैंगिंग में 9 के स्कोर के साथ कुल 27.30 का स्कोर किया और दिन के शीर्ष खिलाड़ी के रूप में उभरे।
एम.कॉम के 25 वर्षीय छात्र ने अपने शानदार प्रदर्शन के बाद कहा, "आज, मेरे माता-पिता वास्तव में खुश होंगे। वे लगातार मुझे मेरा स्कोर चैक करने के लिए बुला रहे हैं। उन्होंने चुनौतियों के बावजूद हमेशा इस खेल में मुझे आगे बढ़ाने में मेरा समर्थन किया है।"
मल्लखंब का मुंबई शहर के साथ एक आंतरिक संबंध है। ऐतिहासिक ग्रंथों और प्राचीन कलाकृतियों द्वारा सुझाए गए साक्ष्य के अनुसार, मराठा राजा पेशवा बाजीराव द्वितीय के फिटनेस और खेल प्रशिक्षक बलमभट्ट दादा देवधर ने 1800 के दशक में एक प्रशिक्षण पद्धति के रूप में पेशवा की सेना के लिए कला के इस रूप को पुनर्जीवित किया। इस बात का समर्थन करने के लिए ऐतिहासिक सबूत भी हैं कि मराठा साम्राज्यके प्रसिद्ध व्यक्ति जैसे लक्ष्मीबाई, नाना साहब और तांत्या टोपे भी मल्लखंब का अभ्यास करते थे।
दीपक जो स्वयं मुंबई में कांदिवली के रहने वाले हैं, उन्होंने कहा, "सम्राटों की परंपराओं को जीवित रखने के लिए, महाराष्ट्र ने मल्लखंब को एक खेल के रूप में अपनाया, मुंबई शहर में शिवाजी पार्क एथलीटों के लिए इसका केन्द्र बन गया। लेकिन अब, जैसे-जैसे खेल के प्रति आकर्षण बढ़ रहा है, मल्लखंब मुंबई के सभी क्षेत्रों में फैल गया है। जैसे- चेंबूर, सांता क्रूज़, अंधेरी, या कांदिवली - राज्य से कुछ बेहतरीन एथलीट उभर रहे हैं।
स्वदेशी खेल को उस समय बढ़ावा मिला जब 2019 में मुंबई में पहली बार मल्लखंब विश्व चैम्पियनशिप आयोजित की गई, जिसमें 17 राष्ट्र खेल में भाग लेने के लिए आए थे। इस आयोजन को याद करते हुए, दीपक ने कहा कि वह विदेश में प्रतिस्पर्धा के स्तर को देखकर खुश हैं।
"विश्व चैंपियनशिप में न केवल एशियाई देशों से बल्कि यूरोपीय देशों के भी एथलीट थे। कुछ देशों ने हमें इटली और जापान सहित अच्छी प्रतिस्पर्धा दी, जो देखने में बहुत अच्छा था क्योंकि यह इंगित करता है कि खेल दुनिया भर में फैल रहा है।"
"मुझे बहुत गर्व की अनुभूति हुई जब प्रधानमंत्री मोदी जी ने मन की बात पर मल्लखंब के बारे में बात की और मल्लखंब उपकरण के संबंध में अमरीका और जापान को भारत सरकार की सहायता की चर्चा की। उन्होंने कहा, पीएम मोदी, मल्लखमब फेडरेशन ऑफ इंडिया और केन्द्रीय खेल और युवा मामलों के मंत्रालय ने खेल को सार्वभौमिक मान्यता दिलाने में मदद की है। "
दीपक के विश्वविद्यालय की टीम के सदस्यों का मानना है कि जिस गति से खेल बढ़ रहा है, वह जल्द ही देश के सभी 28 राज्यों में फैल जाएगा।
मुंबई विश्वविद्यालय के बिजनेस ऑफ मैनेजमेंट स्टडीज के 21 वर्षीय छात्र अभिषेक प्रसाद ने कहा, "पहले, मुंबई में 3-4 क्लब हुआ करते थे, लेकिन अब कम से कम 30-40 मल्लखंब क्लब हैं। साथ ही, गर्मी की छुट्टियों के दौरान, अनेक विश्वविद्यालयों में बच्चे सबसे अधिक संख्या में क्रिकेट या फुटबॉल में नहीं बल्कि मल्लखंब में शामिल हो रहे हैं। शहर में अंतरराष्ट्रीय स्तर के कोच हैं जो असाधारण प्रशिक्षण प्रदान कर रहे हैं। आप रुझानों में बदलाव को स्पष्ट रूप से
'खेलो इंडिया के जरिए अब आप हमें टीवी पर लाइव देखें'
एक साधारण परिवार से ताल्लुक रखने वाले दीपक ने अपने भाई से इस खेल में आगे बढ़ने की प्रेरणा ली। अब, दोनों भाई एक कोचिंग और फिटनेस सेंटर चला रहे हैं, जहाँ वे एथलीटों और उभरते एथलीटों को उनके परिवारों का भरण-पोषण करने के लिए प्रशिक्षण प्रदान करते हैं। हांलाकि दीपक अभी भी एक व्यवस्थित जीवन जीने के लिए नौकरी की तलाश कर रहा है, उनका मानना है कि भारत सरकार द्वारा किए गए कार्यों ने इस खेल को ग्लैमराइज किया है जिससे मौजूदा और उभरते मल्लखंब एथलीटों के लिए जीविकोपार्जन के अवसरों में वृद्धि हुई है।
दीपक ने कहा, "अमूल इंडिया ने हाल ही में मुझे छाछ के एक विज्ञापन में दिखाया था। पहली बार, एक मल्लखंब विश्व चैंपियन को इतने बड़े ब्रांड पर दिखाया गया था। इसलिए, विकास इस स्तर पर हो रहा है कि बड़े ब्रांड खेल के साथ जुड़ने लगे हैं" ।
दीपक ने अलविदा लेते हुए कहा, "जब भी कुछ और ब्रांड जैसे ओएनजीसी या इंडियन ऑयल या टाटा इस खेल से जुड़ेंगे, इस खेल में और धनराशि निवेश की जाएगी। खेलो इंडिया यूनिवर्सिटी गेम्स के कारण, आप आज हमें नेशनल टीवी पर लाइव देख सकते हैं। इससे केवल प्रतिस्पर्धा का स्तर बढ़ता है। इसमें केवल खिलाड़ियों को ग्लैमर और टीवी पर आने और समाचार कवरेज का मौका मिलता है। इसलिए, इस तरह की पहल से देश और दुनिया में खेल की लोकप्रियता में और वृद्धि होगी। "
खेलो इंडिया यूनिवर्सिटी गेम्स 2021 के बारे में:
बेंगलुरु में जैन यूनिवर्सिटी में खेलो इंडिया यूनिवर्सिटी गेम्स का दूसरा संस्करण आयोजित किया गया और यूनिवर्सिटी ने इसकी मेजबानी की। प्रतियोगिता, जो युवा मामले और खेल मंत्रालय के साथ कर्नाटक सरकार द्वारा आयोजित की जा रही है। प्रतियोगिताएं 3 मई 2022 तक जारी रहेंगी।
केआईयूजी 2021 में 20 अभ्यासों में 4000 प्रतिभागी लगभग 180 प्रतियोगिताओं में भाग लेंगे, जिसमें मल्लखंब और योगासन जैसे स्वदेशी खेल शामिल हैं। खेलों के लिए अपनी तरह का पहला मोबाइल एप्लिकेशन भी विकसित किया गया है जो प्रतिभागियों को टूर्नामेंट में उनके समय के दौरान सुविधा प्रदान करेगा। खेलो इंडिया यूनिवर्सिटी गेम्स का उद्देश्य विश्वविद्यालय के छात्रों को अपनी प्रतिभा दिखाने और विभिन्न खेलों के लिए राष्ट्रीय टीम के चयनकर्ताओं का ध्यान आकर्षित करने के लिए एक मंच प्रदान करना है।